stanford-oval/wikipedia huggingface dataset:
כפר ידידיה
היסטוריה > המושב כיום

במושב עוסקים בענפי החקלאות: פרחים, רפת, לול, פרדס ומשתלה. שטחו כ-3,000 דונם.
בכפר ידידיה נמצאת משתלת מלצר, המשתלה היצרנית השלישית בגודלה בארץ, ומחסן טכני וותיק המספק את צרכי החקלאים.
היסטוריה > מקורות פרנסה

חברי המושב מתפרנסים ממקצועות חופשיים ומיעוטם מחקלאות , 16 משקים המגדלים פרחים, ענפי קישוט, צמחי תבלין, משתלות לצמחי נוי, פרדסי הדרים בעיקר קליפים, מטעי זיתים ואפרסמון, משקי עופות ותרנגולי הודו לבשר ושתי רפתות מודרניות.
מים: בבעלות הכפר שלוש בארות מים ובריכה בעלת תכולה של 500 קוב.
היסטוריה > מבנים ציבוריים

מזכירות, צרכניה, מחסן טכני, בית עם לכ-200 איש, ספריה, מועדון מייסדים, סוכנות דואר ובית כנסת משותף עם הכפרים השכנים (הדר-עם וכפר חיים).
מוסדות הכפר: ועד האגודה, מועצת האגודה והאספה הכללית.
הערות שוליים

1 2  אוכלוסייה בעיריות, במועצות המקומיות והאזוריות וביישובים בעלי 2,000 תושבים לפחות - לפי טבלה חודשית של למ"ס עבור 
סוף דצמבר 2024 (אומדן), בכל יתר היישובים - לפי טבלה שנתית של למ"ס עבור

סוף 2023.
↑  הנתונים לפי טבלת מדד חברתי כלכלי של למ"ס נכון לשנת 2021
↑  לא צוין, בגרמנית: - Die Geschichte Freidliche Eroberung- Emek  Cheffer ובתרגום חפשי- עמק חפר, ספורו של כיבוש בדרכי שלום., גרמניה, 1936: קק"ל, 1936
↑  נתן מרקס, עמק חפר- כיבוש של שלום, כוון חדש -עיתון גימלאי עמק חפר גליון 164, נובמבר 2010
| --- | --- |
בקרת זהויות :  NLI: 987007467986805171 
ערך זה הוא קצרמרבנושא מושבים. אתם מוזמנים לתרום לוויקיפדיה ו.
לא תיתני ענוה דאיכא אנא

לא תיתני ענוה דאיכא אנא היא אמירה של האמורא רב יוסף בתגובה למשפט "משמת רבי בטלה ענווה". הפירוש הפשוט של המשפט הוא שלא בטלה ענווה מכיוון שהוא עדיין חי. אמירה זו מביעה לכאורה גאווה ולפיכך נוגדת את דבריה עצמה על ענוותנותו. קושי זה שעולה מן המשפט עורר דיון נרחב על פרשנותו ועל משמעותו.
מקור

המשנה בסוף מסכת סוטה מונה את שבחי רבי יהודה הנשיא ואומרת "משמת רבי בטלה ענוה ויראת חטא", על כך נכתב בגמרא:
"אמר ליה רב יוסף לתנא, לא תיתני ענוה דאיכא אנא, אמר ליה רב נחמן לתנא לא תיתני יראת חטא דאיכא אנא"
רש"י בפירושו על דברי הגמרא מבאר שרב נחמן ורב יוסף מורים לתנא לא לשנות את המעלות "ענווה" ו"יראת חטא", מפני שמעלות אלו לא בטלו והם אוחזים במידה זו.
מקור > השאלות

לא סביר שרב יוסף יאמר על עצמו שהוא עניו כמו רבי יהודה הנשיא.
מהותו של משפט זה סותר את מושג הענוה.
מהנראה מסוגיות הגמרא לא נראה שרב יוסף היה עניו.
הסברים הנותנים פרשנות שונה למשפט > ביאור הגר"א

בכמה ספרים כתבו בשם הגר"א יישוב מחודש לדברי הגמרא: כוונת האמוראים לאמורא אשר שמו אנא. מספר חוקרים כתבו על דבריו שלגודל ענוותנותו של אמורא זה לא נמצא לו זכר בתלמוד. המהרי"ל דיסקין פקפק בשמועה זו וטען שלא יצאה מפי הגר"א. יעקב שמואל שפיגל טען אף הוא כן.
בעקבות פירושו של הגר"א מספר אחרונים ביארו עם דבריו סוגיות נוספות:
בספר אוצר יד החיים ביאר כך את דברי רב נחמן האומר על עצמו שהוא ראוי להיות משיח ושהוא מומחה לדיני בכורות.
בספר פרי שלמה ביאר כך את דברי רב חסדא ורב ששת המונים את עצמם לכאורה ברשימת תלמידי חכמים.
מספר זיהויים נמצאו בספרות לרבי אנא, רב אינא או רב איניא המוזכר בירושלמי מספר פעמים. או רבי איניא בר סיסי. יש שזיהו את אנא בסיפור המוזכר בירושלמי חלה (א ג) שרבי יונה שאל אלמוני שאלה ונענה "אף אנא סובר כן" ומפני חיסרונו של השואל יש שהסיקו שהוא אנא, רב יצחק לנדא בספרו לשמוע בלמודים זיהה אותו כרב עינא המוזכר בחולין (פד:) כאדם שלא משיב על חרפתו.
הסברים הנותנים פרשנות שונה למשפט > הסברים נוספים

הרב ראובן מרגליות טען שהמילה אנא בארמית (בחיריק) משמשת גם ל"הוא" וכמו שניתן להגיד "האנשים ההם" במילה "אינהו". לדבריו, רב נחמן אמר שרב יוסף עניו ורב יוסף אמר שרב נחמן עניו.
הרב בצלאל זאב שפרן, ביאר שטענו שרבי יהודה הנשיא לא היה עניו מפני שאומר במשנה, "אומר אני", וזה לא דרך ענווה. הרב חיים ברלין ביאר שאמרו לשונה המשנה שהם יודעים שהוא עניו ועל כן לא ישנה כך במשנה.
הסברים שונים למילה ענווה

הנצי"ב טען שרב יוסף התכוון להתנהגות שלא בגסות. הרב שמעון לפיד ביאר שבאורמו ענווה התכוון לויתור על מעמד מה שרב יוסף עשה כשויתר על ראשות הישיבה. השפת אמת ביאר שהתכוון להגיד שהם אוחזים במידה זו וודאי שיש עוד רבים כמותם, בדרך זו ביאר גם הרב אהרון היימן. הרב יהודה יודיל אפשטיין סבר שענוה פירושה סובלנות. פירוש רווח הוא שאין זו גאווה אלא הכרה בערך עצמו, הרב אהרון הירץ ביאר שסבר שלא בטלה הענווה, והראיה שיש הרבה אנשים המעריכים אותו וזה מוכרח להיות מפני שהם ענווים. הראי"ה קוק סבר שזהו השמינית שבשמינית של גאווה שתלמיד חכם מחויב בה, פירושים רבים אחרים ניתנו למימרא זו בספרי המפרשים.
לקריאה נוספת

הרב ישראל דנדרוביץ, "אנא – האמורא שנעלם", היו דברים מעולם, ערד, תשפ"ג, עמ' 1–14
הערות שוליים

↑  תלמוד בבלי, מסכת סוטה, דף מ"ט, עמוד ב'
↑  דאיכא אנא – שאני ענוותן
↑  לדוגמה, מימרתו בפסחים סח: "אִי לָאו הָאי יוֹמָא דְקָא גָרִים כַּמָּה יוֹסֵף אִיכָּא בְשׁוּקָא" ועוד. כן הקשה בספר "ילקוט החנוכי" אשר נדפס בראש שו"ת הרב"ז לרבי בצלאל זאב שפרן
↑  רבי אשר לוינזון, ליקוטי שושנים, וילנא תרל"ה, כפתור ב עמ' ט:, דברי אליהו סוטה מט: ועוד
↑  ש.מ. וולך, מעילו של שמואל, פרק כח עמ' קצב
↑  יעקב שמואל שפיגל, "אמר אליהו" (ב), ישורון, ז, עמ' תשכד-תשכה.
↑  לבוב תרצ"ד, אות תקל
↑  תלמוד בבלי, מסכת סנהדרין, דף צ"ח, עמוד ב'
↑  תלמוד בבלי, מסכת בכורות, דף ל"ז, עמוד א', רבי צדוק הכהן מלובלין בספרו ישראל קדושים אות ז אכן הקשה על דברי הגמרא כן
↑  ברכות מז.
↑  הוריות ג ב, יבמות ח ה, גיטין א ה
↑  ירושלמי מעשר שני ד ג
1 2  סוטה מט:
↑  הרב ראובן מרגליות, לחקר שמות וכינויים בתלמוד, אות ה הערה ד, מוסד הרב קוק, ירושלים תש"ך, עמ' לג
↑  בצלאל זאב שפרן, שאלות ותשובות הרב"ז, ילקוט החנוכי, תשובה ב, באתר היברובוקס
↑  שו"ת נשמת חיים, מהדורת קוסובסקי, בני ברק תשנ"ב, סימן ר
↑  הרב נפתלי צבי יהודה ברלין, מרומי שדה, מסכת סוטה, מט:
↑  הרב שמעון לפיד, "לא תיתני ענווה דאיכא אנא", כתב העת, אורות עציון, כה, תשנ"ה, 150-151, כך ביאר גם הרב דוד כוכב בפורטל הדף היומי
↑  תולדות תנאים ואמוראים, קריה נאמנה, תשכ"ד, ירושלים, עמ' 929–930, מובא אצל חיים חמיאל
↑  רבי יהודה יודיל אפשטין, מנחת יהודה, באתר היברובוקס
↑  ענווה והכרת הערך העצמי, באתר ערוץ מאיר - אתר היהדות הגדול בעולם, ‏3 בundefined 2021
↑  הרב אהרן שמואל הירץ הכהן, וצוה הכהן, באתר היברובוקס
↑  הרב אברהם יצחק הכהן קוק, אורות הקודש, חלק ד, אות טו, עמ' תפג
↑  ליקוטים הובאו כאן בפורום אוצר החכמה וכאן באתר הלכה ברורה
↑  נדפס לראשונה בשם: "לזהותו הנעלמת של האמורא אנא", נזר התורה ט, כסלו–טבת תשס"ה, עמ' קעא–קעז (להורדה).
קיירי אירווינג

קיירי אנדרו אירווינג (באנגלית: Kyrie Andrew Irving; נולד ב-23 במרץ 1992) הוא כדורסלן אמריקאי, יליד אוסטרליה, המשחק בעמדות הגארד בקבוצת דאלאס מאבריקס מליגת ה-NBA, וכן בנבחרת ארצות הברית. ידוע ביכולת הכדרור שלו ובשליטתו בכדור.
ביוגרפיה

אירווינג נולד במלבורן שבאוסטרליה בעת שאביו, דרדריק אירווינג, שהיה כדורסלן אף הוא, ומדורג שני בכל הזמנים ברשימת קלעי קבוצתה של אוניברסיטת בוסטון, שיחק בליגה המקומית. אימו אליזבת, שהייתה חצי אינדיאנית וגדלה בדקוטה בשבט סו, נפטרה כשהיה בן ארבע.
אירווינג שיחק במשך שנתיים בתיכון במונטקלייר שבניו ג'רזי ורשם ממוצעים מרשימים של 26.5 נקודות, 10.6 ריבאונדים, 4.8 אסיסטים ו-3.6 חטיפות כדור למשחק, בטרם עבר לשחק בבית ספר אחר.
לאחר סיום לימודיו התיכוניים החל אירווינג לשחק במדי אוניברסיטת דיוק תחת המאמן מייק ששבסקי. מעט לאחר תחילת לימודיו, זומן אירווינג לנבחרת ארצות הברית הצעירה עימה זכה באליפות פיב"א אמריקה עד גיל 18. בעונת ה"פרשמן" שלו שיחק אירווינג 11 משחקים בלבד בהם רשם 17.5 נקודות ו-4.3 אסיסטים בממוצע, אך החמיץ את יתר 26 המשחקים בשל פציעה בבוהן.
קריירת ה-NBA > קליבלנד קאבלירס

לאחר שנה אחת בלבד באוניברסיטה, העמיד עצמו אירווינג לבחירה בדראפט ה-NBA, ונבחר כבר בבחירה הראשונה בדראפט על ידי קליבלנד קאבלירס. עם פתיחת עונת הרוקי שלו, בעונת 2011/2012 המקוצרת בשל שביתת השחקנים, קיבל אירווינג ממאמנו ביירון סקוט הזדמנות לפתוח בחמישייה ונבחר לתואר הרוקי המצטיין במזרח בחודשים ינואר ופברואר, לאחר שהוביל את קלעי קבוצתו לצידו של אנטואן ג'יימיסון. אירווינג נבחר גם להשתתף במשחק האולסטאר לשחקני השנה הראשונה והשנייה, בו נבחר לשחקן המצטיין לאחר שקלע שמונה שלשות ללא החטאה. את עונת הבכורה שלו בקליבלנד סיים אירווינג כקלע המוביל של קבוצתו עם 18.5 נקודות למשחק וכמוסר האסיסטים המצטיין שלה עם 5.4 למשחק, ובסיום העונה נבחר לתואר רוקי השנה ב-NBA.
בעונת 2012/2013, עונתו השנייה בליגה, המשיך אירווינג להיות השחקן המוביל בקליבלנד. הוא החמיץ כשלושה שבועות בשלב מוקדם של העונה בעקבות פציעה באצבע המורה, אך כבר במשחקו השני לאחר החזרה מהפציעה רשם שיא קריירה כשקלע 41 נקודות מול ניו יורק ניקס, והיה לשחקן הצעיר ביותר שקולע 40 נקודות במדיסון סקוור גארדן.‏ הוא נבחר במהלך העונה בפעם הראשונה להשתתף במשחק האולסטאר של ה-NBA, ואף לקח חלק בתחרות השלשות במסגרת סוף-שבוע האולסטאר ב-NBA, אותה ניצח כשגבר על מאט בונר בשלב האחרון. הוא סיים את העונה כקלעי המצטיין של קבוצתו עם 22.5 נקודות למשחק, אך לא הצליח להעפיל עם קליבלנד אל משחקי הפלייאוף.
בעונת 2013/2014 המשיך אירווינג להיות השחקן המרכזי של קבוצתו. הוא נבחר למשחק האולסטאר פעם נוספת ואף נבחר לשחקן המצטיין של המשחק כשקלע 31 נקודות וחילק 14 אסיסטים. הוא שבר במהלך העונה שיא קריירה אישי כשקלע 44 נקודות מול שארלוט בובקאטס, ורשם את הטריפל דאבל הראשון בקריירה מול יוטה ג'אז.
לקראת עונת 2014/2015 פוטר מאמן הקבוצה, מייק בראון ותחתיו מונה דייוויד בלאט. לקבוצה שב גם לברון ג'יימס, והצטרף קווין לאב. במהלך העונה קבע אירווינג שיא קריירה כשקלע 55 נקודות מול פורטלנד טרייל בלייזרס, בהן שיא מועדון של 11 שלשות. בהמשך העונה שיפר את שיאו זה, כשקלע 57 נקודות, בהן שבע שלשות ללא החטאה, כולל שלשת שוויון בשנייה האחרונה של הזמן החוקי, בניצחון על סן אנטוניו ספרס בהארכה. בעונת 2016 אירווינג ולברון ג'יימס הביאו לקליבלנד אליפות ראשונה בכדורסל (וראשונה מאז 1964 בכל ענף ספורט).
קריירת ה-NBA > בוסטון סלטיקס

ב-30 באוגוסט 2017 הועבר אירווינג לבוסטון סלטיקס במסגרת טרייד שבו הועברו לקליבלנד אייזיאה תומאס, ג'יי קראודר, אנטה ז'יז'יץ' ובחירות דראפט ב-2018 ו-2020. לקראת סיום עונתו הראשונה בבוסטון, במרץ 2018, נפצע בברכו השמאלית ונאלץ להחמיץ את המשך העונה. על אף היעדרותו של אירווינג העפילו הסלטיקס בפלייאוף עד לגמר המזרח, בו הפסידו לקאבלירס.
קריירת ה-NBA > ברוקלין נטס

ב-7 ביולי 2019 חתם על חוזה בברוקלין נטס ב-20 בפברואר פרסמה ברוקלין כי אירווינג עבר ניתוח בכתפו, ועל כן ייאלץ להחמיץ את כל המשך עונת 2019/2020. ב-20 משחקיו בקבוצה עד אז קלע שיא קריירה של 27.4 נקודות בממוצע למשחק. ביוני 2020 התנגד קיירי לחזרתה של הליגה, אשר הופסקה פעילותה למספר חודשים עקב מגפת הקורונה, ושמו עלה בכותרות כאיש המורד כנגד הליגה. סיבה נוספת להתנגדותו הייתה מחאות השחורים בארצות הברית, שצברו תאוצה בחודשי הקורונה עקב רצח ג'ורג' פלויד. ב-24 בספטמבר 2021 יצא אירווינג, שידוע בהכרזותיו הפומביות ובעיסוקו בתיאוריות קונספירציה, בהצהרה - בניגוד להחלטות ה-NBA והנהלת קבוצתו - שאיננו מתכונן להתחסן נגד קורונה ולכן לא יוכל להופיע במשחקי הבית של קבוצתו.
ב-15 במרץ 2022 קבע אירווינג שיא קריירה בנקודות, 60, כולל 41 במחצית הראשונה, בניצחון 150–108 על אורלנדו מג'יק.
נבחרת לאומית

אירווינג זומן לראשונה לנבחרת ארצות הברית על ידי מייק ששבסקי, מאמן הנבחרת, לקראת טורניר גביע העולם בספרד. בטורניר גילה אירווינג יכולת גבוהה והיה חלק מרכזי בנבחרתו. הוא תרם 12.1 נקודות, כולל שיא של 26 נקודות בהן שש שלשות ללא החטאה מול נבחרת סרביה במשחק הגמר. הוא סייע לנבחרתו לזכות במדליית הזהב ואף נבחר לשחקן המצטיין של הטורניר. אירווינג סייע לנבחרת לזכות במדליית זהב באולימפיאדת ריו דה ז'ניירו, והיה לשחקן הרביעי שזוכה במדליית זהב ואליפות NBA באותה שנה, אחרי לברון ג'יימס, מייקל ג'ורדן וסקוטי פיפן.
סטטיסטיקות הקריירה ב-NBA > בעונה הסדירה

| עונה | קבוצה | משחקים | חמישייה | דקות |  % מהשדה |  % משלוש |  % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2011/2012 | קליבלנד | 51 | 51 | 30.5 | 0.469 | 0.399 | 0.872 | 3.7 | 5.4 | 1.1 | 0.4 | 18.5 |
| 2012/2013 | קליבלנד | 59 | 59 | 34.7 | 0.452 | 0.391 | 0.855 | 3.7 | 5.9 | 1.5 | 0.4 | 22.5 |
| 2013/2014 | קליבלנד | 71 | 71 | 35.2 | 0.430 | 0.358 | 0.861 | 3.6 | 6.1 | 1.5 | 0.3 | 20.8 |
| 2014/2015 | קליבלנד | 75 | 75 | 36.4 | 0.468 | 0.415 | 0.863 | 3.2 | 5.2 | 1.5 | 0.3 | 21.7 |
| 2015/2016 | קליבלנד | 53 | 53 | 31.5 | 0.448 | 0.321 | 0.885 | 3.0 | 4.7 | 1.1 | 0.3 | 19.6 |
| 2016/2017 | קליבלנד | 72 | 72 | 35.1 | 0.473 | 0.401 | 0.905 | 3.2 | 5.8 | 1.2 | 0.3 | 25.2 |
| 2017/2018 | בוסטון | 60 | 60 | 32.2 | 0.491 | 0.408 | 0.889 | 3.8 | 5.1 | 1.1 | 0.3 | 24.4 |
| 2018/2019 | בוסטון | 67 | 67 | 33.0 | 0.487 | 0.401 | 0.873 | 5.0 | 6.9 | 1.5 | 0.5 | 23.8 |
| 2019/2020 | ברוקלין | 20 | 20 | 32.9 | 0.478 | 0.394 | 0.922 | 5.2 | 6.4 | 1.4 | 0.5 | 27.4 |
| 2020/2021 | ברוקלין | 54 | 54 | 34.9 | 0.506 | 0.402 | 0.922 | 4.8 | 6.0 | 1.4 | 0.7 | 26.9 |
| 2021/2022 | ברוקלין | 29 | 29 | 37.6 | 0.469 | 0.418 | 0.915 | 4.4 | 5.8 | 1.4 | 0.6 | 27.4 |
| 2022/2023 | ברוקלין | 40 | 40 | 37.0 | 0.486 | 0.374 | 0.883 | 5.1 | 5.3 | 1.0 | 0.8 | 27.1 |
| 2022/2023 | דאלאס | 20 | 20 | 38.2 | 0.510 | 0.392 | 0.947 | 5.0 | 6.0 | 1.3 | 0.6 | 27.0 |
| קריירה |  | 671 | 671 | 34.3 | 0.472 | 0.391 | 0.885 | 3.9 | 5.7 | 1.3 | 0.4 | 23.4 |
סטטיסטיקות הקריירה ב-NBA > בפלייאוף

| עונה | קבוצה | משחקים | חמישייה | דקות |  % מהשדה |  % משלוש |  % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2014/2015 | קליבלנד | 13 | 13 | 35.7 | 0.438 | 0.450 | 0.841 | 3.6 | 3.8 | 1.3 | 0.8 | 19.0 |
| 2015/2016 | קליבלנד | 21 | 21 | 36.9 | 0.475 | 0.440 | 0.875 | 3.0 | 4.7 | 1.7 | 0.6 | 25.2 |
| 2016/2017 | קליבלנד | 18 | 18 | 36.3 | 0.468 | 0.373 | 0.905 | 2.8 | 5.3 | 1.3 | 0.4 | 25.9 |
| 2018/2019 | בוסטון | 9 | 9 | 36.7 | 0.385 | 0.310 | 0.900 | 4.4 | 7.0 | 1.3 | 0.4 | 21.3 |
| 2020/2021 | ברוקלין | 9 | 9 | 36.1 | 0.472 | 0.369 | 0.929 | 5.8 | 3.4 | 1.0 | 0.6 | 22.7 |
| 2021/2022 | ברוקלין | 4 | 4 | 42.5 | 0.444 | 0.381 | 1.000 | 5.3 | 5.3 | 1.8 | 1.3 | 21.3 |
| קריירה |  | 74 | 74 | 36.7 | 0.455 | 0.393 | 0.891 | 3.7 | 4.8 | 1.4 | 0.6 | 23.3 |
חיים אישיים > אורח חיים

ב-2015 נולדה לאיריווינג וחברתו לשעבר בת בשם אזורי אליזבת, שמה השני ניתן לה על שם אמו המנוחה של אירווינג. לקראת עונת 17–2016 סיפר שהוא נוטה לכיוון תזונה צמחונית, הוא אף בחר לקדם טבעונות בפרסומת האחרונה שלו לחברת הנעליים נייק. בשנת 2017, אימץ אורח חיים טבעוני, ובשנת 2019 הוא פרזנטור של חברת ביונד מיט המייצרת תחליפי בשר מבוססי צמחים. באפריל 2021 הודיע אירווינג שהתאסלם וסיפר שהתחיל לצום את צום הרמדאן.
חיים אישיים > פרסום וחסויות

אירווינג חתום על חוזה חסות עם חברת נייקי. בדצמבר 2014 השיקה החברה את הנעל "קיירי1" הנושאת את שמו. בכך הפך השחקן לשחקן ה-20 בליגה המקבל נעל על שמו, והראשון מאז קווין דוראנט בשנת 2007. במהלך שלושת החודשים הראשונים הסתכמו ההכנסות ממכירות הנעליים בכ-7 מיליון דולר.
חיים אישיים > הדוד דרו

אירווינג השתתף בסדרת סרטוני פרסומת למשקה פפסי מקס. בפרסומות גילם את דמותו של "הדוד דרו" (Uncle Drew) – אירווינג אופר והולבש כקשיש מבוגר. בפרסומות הוא נראה מגיע למגרשי כדורסל שכונתיים ומצטרף למשחק. בתחילה הוא נראה כאדם שאינו יודע לשחק, אך אחרי כמה מהלכים הוא מתחיל להראות ביצועים של שליטה בכדור ויכולות קליעה שמשאירים את השחקנים הצעירים המומים. הסרטון הראשון צולם בניו ג'רזי והועלה לרשת במאי 2012, מאז זכה למעלה מ-41 מיליון צפיות. בסרטון השני, שצולם בשיקגו, הצטרף אל אירווינג גם קווין לאב, שהופיע מחופש גם הוא לקשיש. בנוסף, הופיע בסרטון ביל ראסל בתפקיד עצמו. באוקטובר 2013 פורסם הסרטון השלישי בסדרה בו השתתפו גם נייט רובינסון ומיה מור מליגת ה-WNBA. הסרטון האחרון בסדרה פורסם בנובמבר 2015 והשתתפו בו גם ריי אלן ובארון דייוויס.
בשנת 2018 יצא סרט קולנועי על דמותו של הדוד דרו בשם "הדוד דרו", שביים צ'ארלס סטון השלישי, שם כיכב אירווינג לצד כדורסלנים מוכרים אחרים, וביניהם שאקיל אוניל, כריס ובר, רג'י מילר, נייט רובינסון, ליסה לסלי וארון גורדון.
חיים אישיים > אמונות ואקטיביזם

אירווינג הצהיר על אמונתו במספר תאוריות קשר; בין היתר, אמר שהוא מאמין שג'ון פ. קנדי נרצח משום שרצה לפעול נגד קרטל בנקים, שה-CIA ניסה להתנקש בבוב מארלי, ושהארץ שטוחה. במהלך מגפת הקורונה סירב להתחסן, ושיתף פוסטים באינסטגרם שטענו ש"אגודות סודיות מחלקות חיסונים במסגרת מזימה לחבר אנשים שחורים למחשב-על כחלק מתוכניתו של השטן."
אירווינג הביע תמיכה בתנועת העבריים השחורים. באוקטובר 2022 פרסם בטוויטר ובאינסטגרם קישור לסרט הדוקומנטרי "Hebrews to Negroes: Wake Up Black America" (אנ') שמקדם את התנועה וכולל הכחשת שואה ומסרים אנטישמיים נוספים. לאחר מכן מחק את הפוסטים וכתב כי "לא התכוונתי להביע חוסר כבוד כלפי אמונותיו הדתיות של איש. התווית 'אנטישמי' שמנסים להצמיד לי אינה מוצדקת". יחד עם הליגה נגד השמצה וקבוצת ברוקלין נטס הודיע אירווינג שיתרום 50,000 דולר לארגונים למאבק בשנאה. עם זאת, בשל סירובו של אירווינג להתנצל או להכחיש את תוכן הסרט, הודיעה הקבוצה על השעייתו למשך חמישה משחקים. לאחר ההודעה, התנצל אירווינג.
אירווינג ידוע בדעותיו הפרו-פלסטיניות והביע תמיכה פומבית במאבק הפלסטיני נגד מדינת ישראל. במהלך מבצע שומר החומות פרסם ברשתות החברתיות אמירות כמו "צבא ישראל יורה בפלסטינים במסגד אל-אקצה", "סולידריות לעזה" ו"חזקו את לוחמי החופש הפלסטינים". ב-2024 הצטלם עם צמיד שעליו הכיתוב "תשוחרר פלסטין" וענד תליון בצורת מדינת ישראל בצבעי דגל פלסטין.
אירווינג היה מעורב בפילנתרופיה למטרות מגוונות; הוא קנה בית למשפחתו של ג'ורג' פלויד, שילם על לימודיהם של סטודנטים באוניברסיטת לינקולן (אנ'), תרם למעלה מ-300,000 דולר לאספקת מזון לנזקקים ומימן בניית מתקן מים סולארי בפקיסטן.
כ"א בניסן

כ"א בניסן הוא היום העשרים ואחד בחודש השביעי 
בשנה העברית, למניין החודשים מתשרי, והיום העשרים ואחד בחודש הראשון 
למניין החודשים מניסן. כ"א בניסן לעולם לא יחול, בלוח העברי הקבוע, בימים ראשון, שלישי וחמישי, ועל כן הוא משתייך לקבוצת הימים הנקראת "לא אגה".
חגים ואירועים

היום השישי של ספירת העומר
שביעי של פסח
אירועים היסטוריים

ב'תמ"ח – על פי המסורת, קריעת ים סוף
ד'תקנ"ט – אחרי מחלתה הקשה, מופיעה אירינה, קיסרית האימפריה הביזנטית, במצעד ומכתירה עצמה בתואר בזילאוס
ה'מ"ג – עקב עלילות דם, נהרגו על קידוש השם 10 יהודים במיינץ ו-26 יהודים בבכרך שבגרמניה.
ה'ת"ץ – נחנך בניין בית הכנסת "שארית ישראל", הראשון בניו יורק
ה'תרס"ט – הוקם ארגון השומר
ה'תש"ם – שני אזרחים ישראלים נרצחים בפיגוע של החזית העממית לשחרור פלסטין בקיבוץ משגב עם
ה'תשס"ב – כוחות צה"ל נכנסים למחנה הפליטים ג'נין במסגרת מבצע חומת מגן
נולדו

ה'תש"ה – דניאל כהן-בנדיט ("דני האדום"), מנהיג מרד הסטודנטים במאי 1968, וחבר הפרלמנט האירופי
ה'תשי"ט – מזי כהן, זמרת ומוזיקאית ישראלית
ה'תשכ"ז – יעל ארד, ג'ודוקא ישראלית
ה'תשל"א – רון דרמר, שגריר ישראל בארצות הברית, ושר לנושאים אסטרטגיים
ה'תשמ"ח – חנן בן ארי, זמר, מוזיקאי ויוצר ישראלי
נפטרו

ה'תק"ם – רבי יוסף חיים בן סאמון רב בפאס ובליבורנו, מחבר הספר "עדות ביהוסף"
ה'תקנ"ט – רבי דוד לייקס, מתלמידי הבעל שם טוב, ואב"ד באר
ה'תקס"ז – הרב דניאל מהורדנה, מחבר הפירוש "חמודי דניאל" על שולחן ערוך יורה דעה
ה'תרס"ד – אלעזר אטלס, סופר, ומו"ל כתב עת הכרם (נולד ב-ה'תרי"א)
ה'תרפ"ד – רבי ישכר בעריש אייכנשטיין האדמו"ר השישי בשושלת חסידות זידיטשוב ומחבר הספר "מלבוש לשבת ויום טוב"
ה'תרצ"ז – נתן בירנבוים, הוגה דעות יהודי אוסטרי, נחשב לטובע המונח "ציונות" ומזכיר תנועת אגודת ישראל (נולד ב-ה'תרכ"ד)
ה'תשכ"ט – הרב שמעון ישראל פוזן, רב בשופרון שבהונגריה ור"ם בישיבת סאטמר בוויליאמסבורג
ה'תשנ"ד – אהרן רמז, מפקדו השני של חיל האוויר הישראלי וחבר הכנסת (נולד ב-ה'תש"ח)
ה'תשע"ה – הרב חיים שאול גריינימן, תלמיד ואחיין החזון איש, מנהיג בולט בחוג חזון איש (נולד ב-ה'תרפ"ו)
כ' בניסן – כ"ב בניסן
ניסן
בת גלים שער

| --- | --- |

 לידה:  14 בפברואר 1972 (בת 53) רפובליקת דרום אפריקה 
 מדינה:  ישראל 
 
בת גלים שער (נולדה בכ"ט בשבט ה'תשל"ב; 14 בפברואר 1972) היא אשת חינוך, מרצה ופעילת ציבור ישראלית, יו"ר עמותת "Sonshine" וממייסדי פרס ירושלים לאחדות ישראל ויום האחדות. לשעבר יו"ר הארכיון הציוני המרכזי.
ביוגרפיה

בת גלים נולדה בדרום אפריקה לשמואל שי כהן ולרונית (לבית משפחת צארף). נשואה לאופיר, עורך דין ורואה חשבון במקצועו. מתגוררת עם משפחתה ביישוב טלמון.
למדה באולפנית בני עקיבא תל אביב, ובהמשך למדה לתואר ראשון באוניברסיטת בר-אילן במדעי המדינה והיסטוריה ובמקביל במדרשה לבנות באוניברסיטה. למדה לתואר שני במינהל חינוכי במרכז ללימודים אקדמיים באור יהודה.
שער פועלת בעולם החינוך במסגרות פורמליות ובלתי פורמליות ברחבי ישראל ובעולם, מרצה במסגרות שונות ולקהלים מגוונים בישראל ובעולם על חוסן אישי ולאומי, ושותפה בקידום מיזמים רבים ליצירת חיבורים בחברה הישראלית ובעולם היהודי.
חברה בפורום "הייעוד המשותף שלנו" ובוועדת ועדת פרס חינוך חמ"ד על יסודי בשנים תשע"ח–תש"ף.
בוגרת בית מדרש "רשות הרבים" ותוכנית Co Lab, החממה לחדשנות חברתית של הפדרציה היהודית של ניו יורק בישראל.
הנחתה במהלך שנת 2015 תוכנית רדיו ברשת מורשת בשם "מתחברים לגלים עם בת גלים", במסגרתה העלתה על סדר היום תכנים ואירועים חיוביים, מתוך מטרה לחזק את האופטימיות בחברה הישראלית.
בשנת 2017 פרסמה בהוצאת ידיעות ספרים את הספר רב המכר "מה ילד יום", שתורגם לאנגלית בשם "Expecting my child", ויצא לאור בספטמבר 2019.
ב-2019 הדליקה שער משואה ביום העצמאות יחד עם רחל שפרכר-פרנקל ואיריס יפרח, אימהות שני הנערים שנחטפו ונרצחו עם בנה.
ב-2021 מונתה ליושבת ראש הארכיון הציוני המרכזי, מטעם ההסתדרות הציונית העולמית ושימשה בתפקיד במשך שנה.
ביוגרפיה > עמותת Sonshine

בת גלים ואופיר שער הקימו את עמותת "Sonshine" (סאנשיין – מאירים את העולם לזכרם). העמותה פועלת לחיזוק האופטימיות בעם היהודי, בישראל ומחוצה לה ולעידוד גישה חיובית דווקא בתקופה של משברים ואתגרים שעומדים לפתחנו במציאות העכשווית ומרכזת מיזמים קיימים וחדשים, המוסיפים רוח אופטימית בעם ישראל.
במסגרת זו הובילה בת גלים את תחרות – GCC – The Global Conection Competition למציאת המיזם הבא אשר יחזק את הקשר בין ישראל ויהודי העולם. התחרות התקיימה במהלך שנת 2019 והתקבלו בה למעלה מ־700 הצעות מיחידים המתגוררים ב-22 מדינות.
שלושה רעיונות מקוריים העפילו לשלב הגמר והעמותה שוקדת להוציאם לפועל. המרכזי שבהם "בשביל העולם היהודי" – פיתוח "שביל יהודי עולמי" שיעבור בנקודות שונות ברחבי העולם, יכלול מסלולים ייחודים ויצור תשתית לחיבור בין מטיילים ישראלים ויהודים ובין "מלאכי שביל" – יהודים המתגוררים בסביבתו.
מיזם נוסף שקיבל חשיפה ותמיכה של אישי ציבור רבים, בהם ראש ממשלת ישראל בנימין נתניהו הוא "התאום היהודי שלי" – חיבור בין יהודים ישראלים ליהודי העולם באמצעות תאריך לידה עברי משותף.
חטיפת שלושת הנערים ורציחתם

בת גלים שער היא אימו של גיל-עד שער, אחד משלושת הנערים שנחטפו ונרצחו בקיץ תשע"ד יוני 2014 וגופותיהם נמצאו לאחר 18 ימי חיפושים. במהלך ימי החיפושים היא הוזמנה עם שתי האימהות הנוספות לדבר במועצת האומות המאוחדות לזכויות אדם בז'נבה.
משפחות שלושת הנערים ייסדו את "יום האחדות", שבו עוסקים בישראל ובתפוצות בנושא האחדות. שיאו של היום הוא טקס חלוקת פרס ירושלים לאחדות ישראל לאישים, ארגונים או מיזמים בעלי השפעה בתחום האחדות והסובלנות.
חיים אישיים

אם לשישה לילדים – חמש בנות ובן, גיל-עד שנרצח בפיגוע חטיפה, וסבתא לנכדה.
הערות שוליים

↑  אתר פורום "הייעוד המשותף שלנו"
↑  אתר CoLab, החממה לחדשנות חברתית של הפדרציה היהודית של ניו יורק בישראל
↑  כל תוכניות "מתחברים לגלים" ששודרו ברשת מורשת
↑  דף הספר, באתר "ידיעות ספרים"
↑  דף הספר, באתר אמזון
↑  כתבה של עופר חדד על היומן של גיל-עד שער, המהווה בסיס לספר
↑  יו"ר הארכיון הציוני הבאה: בת-גלים שער, באתר ההסתדרות הציונית העולמית
↑  ההכרזה על המיזם הזוכה, באתר ערוץ 7
↑  גדי דויטש, ‏נשיא המדינה: "אם נתייחס בפטרונות ליהדות התפוצות הקשר יילך וירחק", באתר מעריב אונליין, 27 ביוני 2019
↑  בת-גלים שער: "רק כשיהודי טס 12 שעות כדי לתמוך בנו בזמן החיפושים, הבנתי את חשיבות יהודי התפוצות", באתר ישראל היום, 31 בדצמבר 2020
| --- | --- |
בקרת זהויות :  NLI: 987007417237705171  LCCN: no2017167640  VIAF: 12151171057139092474   WorldCat (עם VIAF): 12151171057139092474 
שער (ראשונה משמאל) יחד עם יתר הורי שלושת הנערים בפגישה עם נשיא ישראל ראובן ריבלין בעת חלוקת פרס ירושלים לאחדות ישראל, 2021 (במהלך מגפת הקורונה בישראל)
עונש מוות ביהדות

עונש מוות מופיע בתורה כעונש חובה על מספר עבירות חמורות. השימוש בעונש מוות התקיים בעיקר מתקופת המקרא ועד חורבן בית שני, ובמקורות מהעת העתיקה מסופר על הוצאות להורג בידי מלכים, נביאים ובתי דין יהודיים. בהלכה היהודית, הסמכות לביצוע העונש תלויה במהות המקרה, ובהתאם לו נתונה לסנהדרין קטנה (בית דין של 23 דיינים) ולמלך. לסנהדרין קטנה ישנה סמכות לדון דיני נפשות רק בזמן שהסנהדרין הגדולה (המונה 71 דיינים) יושבת בלשכת הגזית. מלך ישראל רשאי להרוג את המורדים בו, ובנוסף לכך, במקרים בהם ישנו צורך ביצירת הרתעה לשם תיקון מצב החברה, יש לו רשות להמית עבריינים על פי שיקול דעתו גם אם העונש הרגיל אינו מוות או שסדרי הדין הרגילים לא מאפשרים זאת.
במשנה ובתלמוד נקבעו כללים משפטיים המקשים מאוד על ההוצאה להורג, וחז"ל אף הורו לנקוט בגישה משפטית המתרחקת ככל האפשר מביצוע עונש מוות. למעשה, מאז גלות הסנהדרין וביותר מאז ביטול הסמיכה, בטלה האפשרות לדון בדיני נפשות הכוללים הוצאה להורג. עם זאת, ההלכה השאירה פתח המאפשר המתה כהוראת שעה במקרים נדירים ביותר, שנעשה בהם שימוש פעמים ספורות במהלך הדורות. היו חוקרים[דרושה הבהרה] שהצביעו על המשך השימוש בפועל בעונש מוות בקרב קהילות יהודיות בימי הביניים ואחריהן בהוראות שעה מיוחדות.
במקרא > חטאים שעונשם מוות

בתורה הוזכרו איסורים שהעובר עליהם בזדון ולאחר התראה עונשו מוות, בהם עבודה זרה ונבואה בשמה, רוב איסורי עריות ובכללן ניאוף ומשכב זכר, רצח, קורבן אדם, חטיפת אדם ומכירתו, כישוף, ידעוני, העלאה באוב, נבואת שקר, חילול שבת, קללת אב ואם והכאתם, קללת ה', איסור עבודת זר במקדש, וזקן ממרא.
אופני ביצוע ההמתה המוזכרין בפירוש בתורה, הם סקילה ושריפה. ביצוע העונש הוא בידי העדים בראשונה, "ויד כל העם באחרונה", ובמקרה של רצח, ביצועו בידי גואל הדם.